Anijas
Anijas (sen. gr. Ἄνιος) – graikų mitologijos personažas, Apolono ir Rojos sūnus. Motina Roja savo ruožtu buvusi dievo Dioniso palikuonė. Pasakojama, kad pamatęs besilaukiančią dukterį, jos tėvas Stafilas Roją įsodinęs į statinę ir paleidęs jūron. Statinė buvusi atplukdyta prie Eubojos arba Delo salos (Apolono gimtinės). Čia Rojai gimęs Anijas (vardas reiškia „kančia“). Pagal vieną versiją, berniuko tėvas Apolonas sūnų perkėlęs į Delo salą. Čia Anijas tapęs pranašu ir Apolono žyniu. Pasak kitos mito versijos, Anijas buvęs Kreūsos sūnus; jis padėjęs achajams Trojos kare.